Χούθι

Οι **Ανσάρ Αλλάχ** (αραβικά: نصر, anṣār allāh, «Υποστηρικτές του Αλλάχ [Θεού]»), γνωστοί περισσότερο ως **Χούθι** (αραβικά: الحوثيون|, *al-Ḥūthiyyūn*, ), είναι πολιτική και στρατιωτική οργάνωση και κυβερνώσα αρχή, που ακολουθεί το δόγμα του ζαϊντισμού. Δραστηριοποιείται στην Υεμένη και αποτελεί τον κυρίαρχο μηχανισμό πίσω από το Ανώτατο Πολιτικό Συμβούλιο της Υεμένης, που ισχυρίζεται ότι αποτελεί την νόμιμη κυβέρνηση της χώρας και ελέγχει *de facto* την Βόρεια Υεμένη.

Η ομάδα αντλεί την ονομασία της από τον Χουσεΐν Μπαντρεντίν αλ-Χούθι, ο οποίος ξεκίνησε επανάσταση στην Υεμένη το 2004 και σκοτώθηκε από τις Ένοπλες δυνάμεις της Υεμένης τον Σεπτέμβριο του ίδιου έτους. Καθοδηγούμενοι από τον Αμπντούλ-Μαλίκ αλ-Χούθι, πέτυχαν στην αρχή του Υεμενικού Εμφυλίου (2014-2015) να αποκτήσουν τον έλεγχο σημαντικών εδαφών, της πρωτεύουσας Σαναά και του κοινοβουλίου.

Οι Χούθι φέρεται ότι λάμβαναν σημαντική υποστήριξη από το Ιράν με τη μορφή όπλων, χρημάτων και εκπαίδευσης ήδη από το 2004. Τον Δεκέμβριο του 2009 τηλεγράφημα μεταξύ της Σαναά και διαφόρων υπηρεσιών πληροφοριών που διέρρευσε μέσω του Wikileaks αναφέρει πως διάφοροι αναλυτές πίστευαν ότι οι Χούθι απέκτησαν όπλα στην υεμενική μαύρη αγορά και από διεφθαρμένα μέλη της Ρεπουμπλικανικής Φρουράς.

## Ιδεολογία
Το κίνημα των Χούθι ακολουθεί μια πολυσυλλεκτική ιδεολογία με ισλαμιστικά και εθνικιστικά χαρακτηριστικά, μιμούμενο τη Χεζμπολάχ. Επίσης έχει συχνά υποστηρίξει την αναβίωση του Ζαϊντισμού στην (βόρεια) Υεμένη από την ίδρυσή του.

Οι εξωτερικοί αναλυτές έχουν υποστηρίξει ότι οι ιδεολογικές αρχές της ομάδας είναι συχνά ασαφείς και αντιφατικές και ότι πολλά από τα συνθήματά της δεν αντικατοπτρίζουν με ακρίβεια τους στόχους της. Σύμφωνα με τον Αμερικανό ιστορικό Μπέρναρντ Χάικελ, ο ιδρυτής του κινήματος, Χουσεΐν αλ-Χούθι, επηρεάστηκε από μια ποικιλία θρησκευτικών παραδόσεων και πολιτικών ιδεολογιών, γεγονός που δυσχεραίνει την ένταξή του ή των οπαδών του στις υπάρχουσες κατηγορίες. Οι Χούθι έχουν παρουσιάσει τους εαυτούς τους ως εθνική δύναμη αντίστασης, υπερασπιζόμενοι όλους τους Υεμενίτες από εξωτερικές επιθέσεις και επιρροές, ως υπέρμαχοι κατά της διαφθοράς, της αντιμετώπισης του χάους και του εξτρεμισμού και ως εκπρόσωποι των συμφερόντων των περιθωριοποιημένων φυλετικών ομάδων και των πιστών στο δόγμα Ζαϊντίγια.

Γενικά, η πολιτική ιδεολογία των Χούθι έχει σταδιακά μετατοπιστεί από την έντονη θρησκευτική κινητοποίηση και ακτιβισμό υπό τον Χουσεΐν, σε μία πιο δυναμική και πολιτική ρητορική υπό τον Αμπντουλμαλίκ, τον νυν ηγέτη τους. Το κίνημα των Χούθι έχει συχνά περιγραφεί ως μια αρχή που κυβερνά μέσω φυλετικής οργάνωσης ή περίπου μοναρχίας, ερχόμενοι αντίθετοι στον κοινοβουλευτισμό. Παρόλα, έχουν καταφέρει να συσπειρώσουν πολλούς ανθρώπους έξω από τις παραδοσιακές τους βάσεις, δηλαδή σουνίτες, και έχουν γίνει μια σημαντική λαοφιλής εθνικιστική δύναμη.

Αναφορικά με τα δικαιώματα των γυναικών, υπάρχει σχετική αντίφαση. Η μεταχείριση των γυναικών από τους Χούθι και οι περιορισμοί τους στις τέχνες έχουν αποτελέσει αντικείμενο συζήτησης. Από τη μία πλευρά, το κίνημα έχει δηλώσει ότι υπερασπίζεται το δικαίωμα των γυναικών να ψηφίζουν και να αναλαμβάνουν δημόσια αξιώματα, και ορισμένες γυναίκες όντως έχουν καταφύγει στην βόρεια Υεμένη, καθώς οι Χούθι έχουν αποδυναμώσει τους πιο ριζοσπαστικούς ισλαμιστές. Οι Χούθι διαθέτουν τη δική τους γυναικεία ομάδα ασφαλείας, καθώς και μια πτέρυγα γυναικών προσκόπων. Ωστόσο, έχει επίσης αναφερθεί ότι οι Χούθι παρενοχλούν γυναίκες και περιορίζουν την ελευθερία κινήσεων και έκφρασής τους, ως συντηρητικό ισλαμιστικό κίνημα.
[μικρογραφία|Διαδηλώσεις από υποστηρικτές των Χούθι και της de facto κυβερνώσας αρχής της βόρειας Υεμένης, στην [Σαναά το 2024.]]

## Η Σάρκα
Η Σαρκά (αραβικά: الصرخة), που σημαίνει «η κραυγή» ή «συλλογική κραυγή», είναι το πολιτικό σύνθημα των Χούθι. Χρησιμοποιείται από τους υποστηρικτές των Χούθι με την επιγραφή: «*Ο Θεός είναι Μεγάλος, Θάνατος στην Αμερική, Θάνατος στο Ισραήλ, Κατάρα στους Εβραίους, Νίκη του Ισλάμ*».

Το σύνθημα αρχικά δεν είχε σχέση με το κίνημα των Χούθι και η ακριβής προέλευσή του αμφισβητείται. Το σύνθημα ακούστηκε για πρώτη φορά στο σχολείο Imam al-Hadi στο Ραζίχ της Σααντά στην βόρεια Υεμένη τον Ιανουάριο του 2002, αν και υποστηρίζεται ότι ο τότε ηγέτης του κινήματος, Χουσείν αλ-Χούθι, το χρησιμοποίησε αφού είδε πλάνα από τη δολοφονία του νεαρού Παλαιστίνιου Μουχαμάντ αλ-Ντουρά κατά τη διάρκεια της Δεύτερης Ιντιφάντα το 2000.

Τα πανό που φέρουν το σύνθημα Σάρκα είναι τυπωμένα σε λευκό φόντο, με το γραπτό κείμενο σε κόκκινο και πράσινο. Οι φιλοϊσλαμικές δηλώσεις είναι χρωματισμένες με πράσινο, ενώ οι δηλώσεις για τους εχθρούς τους, τις Ηνωμένες Πολιτείες, το Ισραήλ και τους Εβραίους (σιωνιστές), εμφανίζονται με κόκκινη γραμματοσειρά που μοιάζει με συρματόπλεγμα. Το αντιαμερικανικό συναίσθημα του συνθήματος ήταν αποτέλεσμα της δυσαρέσκειας των Χούθι απέναντι στις ΗΠΑ, καθώς την θεωρούσαν δύναμη «*κατοχής και αποικιοποίησης της Μέσης Ανατολής*». Οι υποστηρικτές των Χούθι δηλώνουν ότι η οργή τους για την Αμερική και το Ισραήλ στρέφεται προς τις κυβερνήσεις των αντίστοιχων χωρών. Οι ίδιοι οι Χούθι μέσω του εκπροσώπου τους, απορρίπτουν την κυριολεκτική ερμηνεία του συνθήματος δηλώνοντας: «*Δεν θέλουμε πραγματικά τον θάνατο κανενός. Το σύνθημα είναι απλώς ενάντια στην παρέμβαση αυτών των κυβερνήσεων*».

## Διοίκηση
Οι Χούθι ασκούν *de facto* έλεγχο στο μεγαλύτερο τμήμα της βόρειας Υεμένης. Η βόρεια Υεμένη ενώθηκε με την νότια Υεμένη το 1990. Έκτοτε η κυβέρνηση της Υεμένης κατέστειλε επανειλημμένα διά της βίας διαμαρτυρίες αποσχιστών.


 Houthi Control Map.svg|Αναθεωρημένος χάρτης στις 30 Ιανουαρίου 2015
 Yemen war detailed map.png|Τρέχουσα εδαφική κατάσταση στην Υεμένη


## Παραπομπές


## Εξωτερικοί σύνδεσμοι

* 
* 
* 

Κατηγορία:Επαναστατικές ομάδες στην Υεμένη
Κατηγορία:Ιστορία της Υεμένης
Κατηγορία:Αντιαμερικανισμός
Κατηγορία:Τρομοκρατικές οργανώσεις
Κατηγορία:Εθνικοαπελευθερωτικά κινήματα